CELEX: 
Language: mt
Date: 2010-09-25 00:00:00
Title: 2010/516/UE: Deċiżjoni tal-Parlament Ewropew tal- 5 ta’ Mejju 2010 dwar il-kwittanza għall-implimentazzjoni tal-baġit tal-Aġenzija Ewropea tas-Sikurezza tal-Avjazzjoni għas-sena finanzjarja 2008#Riżoluzzjoni tal-Parlament Ewropew tal- 5 ta’ Mejju 2010 b’osservazzjonijiet li jagħmlu parti integrali mid-Deċiżjoni dwar il-kwittanza fir-rigward tal-implimentazzjoni tal-baġit tal-Aġenzija Ewropea tas-Sikurezza tal-Avjazzjoni għas-sena finanzjarja 2008

25.9.2010   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 252/136
            
         DEĊIŻJONI TAL-PARLAMENT EWROPEW
   tal-5 ta’ Mejju 2010
   dwar il-kwittanza għall-implimentazzjoni tal-baġit tal-Aġenzija Ewropea tas-Sikurezza tal-Avjazzjoni għas-sena finanzjarja 2008
   (2010/516/UE)
   IL-PARLAMENT EWROPEW,
   wara li kkunsidra l-kontijiet annwali finali tal-Aġenzija Ewropea tas-Sikurezza tal-Avjazzjoni għas-sena finanzjarja 2008,
   wara li kkunsidra r-rapport tal-Qorti tal-Awdituri dwar il-kontijiet annwali tal-Aġenzija Ewropea tas-Sikurezza tal-Avjazzjoni għas-sena finanzjarja 2008, flimkien mat-tweġibiet tal-Aġenzija (1),
   wara li kkunsidra r-rakkomandazzjoni tal-Kunsill tas-16 ta’ Frar 2010 (5827/2010 – C7-0061/2010),
   wara li kkunsidra l-Artikolu 276 tat-Trattat KE, u l-Artikolu 319 tat-Trattat FUE,
   wara li kkunsidra r-Regolament tal-Kunsill (KE, Euratom) Nru 1605/2002 tal-25 ta’ Ġunju 2002 dwar ir-Regolament Finanzjarju applikabbli għall-baġit ġenerali tal-Komunitajiet Ewropej (2), u b’mod partikolari l-Artikolu 185 tiegħu,
   wara li kkunsidra r-Regolament (KE) Nru 216/2008 tal-Parlament Ewropew u tal-Kunsill dwar regoli komuni fil-kamp tal-avjazzjoni ċivili u li jistabblixxi Aġenzija tas-Sigurtà tal-Avjazzjoni Ewropea (3), u b’mod partikolari l-Artikolu 60 tiegħu,
   wara li kkunsidra r-Regolament tal-Kummissjoni (KE, Euratom) Nru 2343/2002 tad-19 ta’ Novembru 2002 dwar ir-Regolament Finanzjarju strutturali għall-entitajiet imsemmijin fl-Artikolu 185 tar-Regolament (KE, Euratom) Nru 1605/2002 (4), u b’mod partikulari l-Artikolu 94 tiegħu,
   wara li kkunsidra l-Artikolu 77 u l-Anness VI tar-Regoli ta’ Proċedura tiegħu,
   wara li kkunsidra r-rapport tal-Kumitat għall-Kontroll tal-Baġit u l-opinjoni tal-Kumitat għat-Trasport u t-Turiżmu (A7-0068/2010),
   
               1.
            
            
               Jagħti l-kwittanza lid-direttur eżekuttiv tal-Aġenzija Ewropea tas-Sikurezza tal-Avjazzjoni fir-rigward tal-implimentazzjoni tal-baġit tal-Aġenzija għas-sena finanzjarja 2008;
            
         
               2.
            
            
               Jippreżenta l-kummenti tiegħu fir-riżoluzzjoni t’hawn taħt;
            
         
               3.
            
            
               Jagħti istruzzjonijiet lill-President tiegħu biex jgħaddi din id-Deciżjoni, kif ukoll ir-riżoluzzjoni li hi parti integrali minnha, lid-direttur tal-Aġenzija Ewropea tas-Sikurezza tal-Avjazzjoni, lill-Kunsill, lill-Kummissjoni u lill-Qorti tal-Awdituri, u biex jiżgura li tiġi ppubblikata f’Il-Ġurnal Uffiċjali tal-Unjoni Ewropea (serje L).
            
         
      
         
            Il-President
         
         Jerzy BUZEK
      
      
         
            Is-Segretarju Ġenerali
         
         Klaus WELLE
      
   
   
      (1)  ĠU C 304, 15.12.2009, p. 21.
   
      (2)  ĠU L 248, 16.9.2002, p. 1.
   
      (3)  ĠU L 79, 19.3.2008, p. 1.
   
      (4)  ĠU L 357, 31.12.2002, p. 72.
   
      RIŻOLUZZJONI TAL-PARLAMENT EWROPEW
      tal-5 ta’ Mejju 2010
      b’osservazzjonijiet li jagħmlu parti integrali mid-Deċiżjoni dwar il-kwittanza fir-rigward tal-implimentazzjoni tal-baġit tal-Aġenzija Ewropea tas-Sikurezza tal-Avjazzjoni għas-sena finanzjarja 2008
      IL-PARLAMENT EWROPEW,
      wara li kkunsidra l-kontijiet finali definittivi tal-Aġenzija Ewropea tas-Sikurezza tal-Avjazzjoni għas-sena finanzjarja 2008,
      wara li kkunsidra r-rapport tal-Qorti tal-Awdituri dwar il-kontijiet annwali tal-Aġenzija Ewropea tas-Sikurezza tal-Avjazzjoni għas-sena finanzjarja 2008, flimkien mat-tweġibiet tal-Aġenzija (1),
      wara li kkunsidra r-rakkomandazzjoni tal-Kunsill tas-16 ta’ Frar 2010 (5827/2010 – C7-0061/2010),
      wara li kkunsidra l-Artikolu 276 tat-Trattat KE, u l-Artikolu 319 tat-Trattat FUE,
      wara li kkunsidra r-Regolament tal-Kunsill (KE, Euratom) Nru 1605/2002 tal-25 ta’ Ġunju 2002 dwar ir-Regolament Finanzjarju applikabbli għall-baġit ġenerali tal-Komunitajiet Ewropej (2), u b’mod partikolari l-Artikolu 185 tiegħu,
      wara li kkunsidra r-Regolament (KE) Nru 216/2008 tal-Parlament Ewropew u tal-Kunsill dwar regoli komuni fil-kamp tal-avjazzjoni ċivili u li jistabblixxi Aġenzija tas-Sigurtà tal-Avjazzjoni Ewropea (3), u b’mod partikolari l-Artikolu 60 tiegħu,
      wara li kkunsidra r-Regolament tal-Kummissjoni (KE, Euratom) Nru 2343/2002 tad-19 ta’ Novembru 2002 dwar ir-Regolament Finanzjarju ta’ qafas għall-korpi msemmija fl-Artikolu 185 tar-Regolament (KE, Euratom) Nru 1605/2002 (4), u b’mod partikulari l-Artikolu 94 tiegħu,
      wara li kkunsidra l-Artikolu 77 u l-Anness VI tar-Regoli ta’ Proċedura tiegħu,
      wara li kkunsidra r-rapport tal-Kumitat għall-Kontroll tal-Baġit u l-opinjoni tal-Kumitat għat-Trasport u t-Turiżmu (A7-0068/2010),
      
                  A.
               
               
                  billi l-Qorti tal-Awdituri (minn hawn ’il quddiem “il-Qorti”) stqarret li kisbet assigurazzjoni raġonevoli li l-kontijiet annwali għas-sena finanzjarja 2008 huma affidabbli, u li l-operazzjonijiet li jaqgħu taħthom huma legali u regolari,
               
            
                  B.
               
               
                  billi fit-23 ta’ April 2009, il-Parlament ta l-kwittanza lid-Direttur Eżekuttiv tal-Aġenzija Ewropea tas-Sikurezza tal-Avjazzjoni fir-rigward tal-implimentazzjoni tal-baġit tal-Aġenzija għas-sena finanzjarja 2007 (5), u fir-riżoluzzjoni tiegħu li takkumpanja d-deċiżjoni ta’ kwittanza, il-Parlament:
                  
                              —
                           
                           
                              innota li l-Qorti tal-Awdituri kkritikat diversi proċeduri ta’ akkwist pubbliku verifikati;
                           
                        
                              —
                           
                           
                              talab li l-Aġenzija żżomm mal-wegħda magħmula fit-tweġibiet tagħha lill-Qorti tal-Awdituri biex iżżomm b’mod strett mar-regoli tal-akkwist pubbliku u biex tagħti attenzjoni partikulari lill-forniment ta’ informazzjoni lil dawk li potenzjalment jitfgħu offerta;
                           
                        
                              —
                           
                           
                              innota l-osservazzjoni tal-Qorti tal-Awdituri li l-organigramma tal-2007 kien jikkonsisti f’467 post temporanju, iżda l-approprjazzjonijiet baġitarji għan-nefqa tal-persunal ma koprewx l-ispejjeż reali tal-persunal għal dawn il-postijiet u li, minħabba f’hekk, l-Aġenzija qablet mal-Kummissjoni rigward it-tnaqqis tan-numru għal massimu ta’ postijiet ta’ 342, li 333 post minnhom ġew mimlija sal-aħħar tas-sena,
                           
                        
            
                  1.
               
               
                  Jilqa’ b’sodisfazzjon il-fatt li l-Qorti tal-Awdituri sabet li l-kontijiet tal-Aġenzija għall-2008 huma affidabbli u li t-tranżazzjonjiet sottostanti, meqjusa fit-totalità tagħhom, huma legali u regolari;
               
            
                  2.
               
               
                  Jinnota li l-Aġenzija rċeviet EUR 30 000 000 f’approprjazzjonijiet għall-impenji u għall-ħlasijiet mill-baġit tal-2008;
               
            
                  3.
               
               
                  Jinnota li l-baġit tal-Aġenzija żdied bi 42 % minn EUR 72 000 000 miljun għal EUR 102 000 000 miljuni mill-2007 sal-2008 u li l-għadd tal-persunal żdied minn 362 għal 442;
               
            
         Prestazzjoni
      
      
               
                  4.
               
               
                  Jisħaq fuq l-importanza li l-Aġenzija tfassal objettivi SMART u indikaturi RACER fil-programmazzjoni tagħha sabiex tevalwa l-kisbiet tagħha; jinnota t-tweġiba mill-Aġenzija, li tagħti assigurazzjoni li tejbet il-programm ta’ ħidma tagħha għall-2010, li jistabbilixxi għanijiet u indikaturi ewlenin ta’ prestazzjoni u sistema ta’ ppjanar aħjar tar-riżorsi; jistieden ukoll lill-Aġenzija biex tqis l-introduzzjoni ta’ organigramma ta’ Gantt fil-programmazzjoni ta’ kull attività operattiva tagħha, b’tali mod li tindika b’mod konċiż iż-żmien li jkun ħa kull aġent fuq proġett u tiffavorixxi approċċ favur il-kisba tar-riżultati;
               
            
               
                  5.
               
               
                  Jitlob lill-Aġenzija tressaq, f’ tabella li għandha tiġi mehmuża bħala Anness mar-rapport li jmiss tal-Qorti tal-Awdituri, tqabbil bejn dak li wettqet matul is-sena ta’kwittanza eżaminata u dak li wettqet waqt is-sena finanzjarja ta’ qabel, bil-għan li l-awtorità ta’ kwittanza tkun tista’ tevalwa aħjar ir-rendiment tal-Aġenzija minn sena għall-oħra;
               
            
         Ir-Regolament dwar id-drittijiet u l-ħlasijiet
      
      
               
                  6.
               
               
                  Jinnota li l-2008 kienet l-ewwel sena sħiħa ta’ implimentazzjoni tal-ħidmiet ta’ ċertifikazzjoni skont ir-Regolament tal-Kummissjoni (KE) Nru 593/2007 tal-31 ta’ Mejju 2007 dwar drittijiet u ħlasijiet imposti mill-Aġenzija Ewropea tas-Sikurezza tal-Avjazzjoni (6);
               
            
               
                  7.
               
               
                  Jitlob lill-Aġenzija biex tistabbilixxi sistema ta’ sorveljanza fil-livell tal-proġetti ta’ ċertifikazzjoni biex tiżgura li, matul il-perjodu kollu tal-proġett, id-drittijiet imposti ma jvarjawx min-nefqa reali b’mod sinifikanti;
               
            
               
                  8.
               
               
                  Jiddispjaċih li, fl-2008, is-sistema tal-miżati fissi annwali ġġenerat dħul li kien ogħla b’mod sinifikanti mill-ispejjeż attwali tas-servizzi mogħtija u jistieden lill-Aġenzija biex tressaq, bħala kwistjoni urġenti, pjan dettaljat sabiex jiġi garantit li dan ma jerġax iseħħ fis-snin li ġejjin;
               
            
         Trasferiment ta’ approprjazzjonijiet
      
      
               
                  9.
               
               
                  Jiġbed l-attenzjoni għall-fatt li l-Aġenzija ttrasferiet għall-2009 livell għoli ta’ approprjazzjonijiet għall-infiq operattiv (aktar minn EUR 53 000 000, li huwa 79 % tal-approprjazzjonijiet operattivi); jaċċetta li l-livell għoli ta’ approprjazzjonijiet li ġie trasferit għall-2009 ma jaqbilx mal-prinċipju tal-annwalità għalkemm hemm ċerta inċertezza dwar il-livell tal-miżati u tal-ħlasijiet inerenti fiċ-ċiklu kummerċjali inizjali tal-Aġenzija; jenfasizza wkoll li din is-sitwazzjoni tikxef nuqqasijiet fis-sistema tal-pjanifikazzjoni tar-riżorsi tal-impriża, li jirriżultaw minħabba dewmien fl-iffirmar tal-kuntratt ta’ servizz; jitlob għalhekk li jiġi ppreżentat tbassir ħafna aktar realistiku lill-Kummissjoni u l-Parlament għas-sena finanzjarja li jmiss, waqt li jitħalla biżżejjed żmien biex dan jiġi analizzat;
               
            
               
                  10.
               
               
                  Jinnota li fis-sena 2008 l-Aġenzija rrappurtat dħul mill-interessi ta’ EUR 1 988 000; jikkonkludi li mill-għeluq annwali tal-kontijiet u mil-livell tal-pagamenti tal-interessi l-Aġenzija għandha livell tar-riżervi ta’ flus kontanti permanentement għoli ħafna; jinnota li sal-31 ta’ Diċembru 2008 l-ammont tar-riżervi ta’ flus kontanti tal-Aġenzija kien ta’ EUR 57 245 000; jistieden lill-Kummissjoni biex teżamina modi kif tiżgura li l-prinċipju ta’ mmaniġġjar tal-likwidità bbażat fuq il-ħtiġijiet, kif stabbilit fl-Artikolu 15(5) tar-Regolament (KE, Euratom) Nru 2343/2002, jiġi implimentat bis-sħiħ u li huma meħtieġa bidliet fl-approċċ sabiex ikun żgurat li r-riżervi tal-likwidità tal-Aġenzija jinżammu baxxi kemm jista’ jkun fuq bażi ta’ terminu ta’ żmien fit-tul;
               
            
               
                  11.
               
               
                  Jinnota li, fl-2008, 15 % tan-nefqa marbuta mal-persunal ġew trasferiti għan-nefqa operattiva, li tindika ppjanar mhux realistiku; jinsab imħasseb dwar il-kisbiet fl-effikaċja li jirriżultaw minn dan it-trasferiment u se jinvestiga ulterjurment l-ispejjeż għall-iżvilupp u s-segwitu għall-implimentazzjoni tas-sistema għall-ippjanar tar-riżorsi tal-intrapriża f’dan ir-rigward;
               
            
         Titjib ieħor li għandu jsir mill-Aġenzija
      
      
               
                  12.
               
               
                  Jesprimi t-tħassib tiegħu dwar in-nuqqas ta’ koordinazzjoni bejn il-ħtiġijiet, il-persunal u r-regolament finanzjarju tal-Aġenzija u, b’mod partikulari, li l-proċeduri tal-għażla tal-persunal jagħmluha diffiċli li jiġi rreklutat persunal li jkun ikkwalifikat kif jixraq; jikkunsidra li l-grupp ta’ ħidma interistituzzjonali dwar l-aġenziji deċentralizzati jista’ jindirizza din il-kwistjoni;
               
            
               
                  13.
               
               
                  Jistieden lill-Aġenzija biex ittejjeb l-ippjanar tar-reklutaġġ tagħha sabiex ikun aktar realistiku u jintemmu n-nuqqasijiet li jaffettwaw l-istabbiliment tal-baġit u l-monitoraġġ tas-sistema tal-pjanifikazzjoni tar-riżorsi tal-intrapiża;
               
            
         Verifika interna
      
      
               
                  14.
               
               
                  Jirrikonoxxi li l-Aġenzija implimentat 15-il rakkomandazzjoni minn 28 li saru mis-Servizz tal-Verifika Interna (IAS) mill-2006 ’l hawn; jinnota li, mit-13 li qed jiġu indirizzati, 2 meqjusa li huma “kritiċi” u 5 “importanti ħafna”; jinnota li dawn ir-rakkomandazzjonijiet jikkonċernaw l-inċertezza baġitarja, in-nuqqas ta’ analiżi tar-riskju, in-nuqqas ta’ politika ta’ evalwazzjoni u ta’ promozzjoni, il-proċedura ta’ qtugħ u n-nuqqas ta’ proċedura biex jiġu rreġistrati eċċezzjonijiet li ġew magħluqa;
               
            
               
                  15.
               
               
                  Jirreferi, għal osservazzjonijiet oħra ta’ natura orizzontali li jakkumpanjaw id-deċiżjoni ta’ kwittanza, għar-riżoluzzjoni tiegħu tal-5 ta’ Mejju 2010 (7) dwar il-prestazzjoni, il-ġestjoni finanzjarja u l-kontroll tal-aġenziji.
               
            
         (1)  ĠU C 304, 15.12.2009, p. 21.
      
         (2)  ĠU L 248, 16.9.2002, p. 1.
      
         (3)  ĠU L 79, 19.3.2008, p. 1.
      
         (4)  ĠU L 357, 31.12.2002, p. 72.
      
         (5)  ĠU L 255, 26.9.2009, p. 122.
      
         (6)  ĠU L 140, 1.6.2007, p. 3.
      
         (7)  Testi adottati, P7_TA(2010)0139 (ara paġna 241 ta’ dan il-Ġurnal Ufficiali).